钦定古今图书集成/明伦汇编/官常典/第174卷 > 《陈公九锡诏》陈徐陵
## 钦定古今图书集成/明伦汇编/官常典/第174卷 > 《陈公九锡诏》陈徐陵

肇昔元胎剖判，太素氤氲，崇建人皇，必凭洪宰。故贤
哲之后，牧伯征于四方；神武之君，《大监》治乎万国。又
有“一匡九合，渠门之赐以隆；戮带围温，行宫之宠斯
茂。时危所以贞固，运泰所以光熙。斯乃千载同风，百
王不刊”之道也。太傅义兴公允文允武，迺圣迺神，固
天生德，康济黔首。昔在休期，早隆朝寄，远逾沧海，大
“极交越，皇运不造，书契未闻，中国其亡，兵凶总至。哀
哀噍类，譬彼穷牢。悠悠上天，莫云斯极。否终则泰，元
辅应期。救此将崩，援兹已溺。乘舟履辇，架险浮深，经
略中途，毕歼群丑。”洎乎石头、姑孰，流髓履肠，一朝指
㧑，六合清晏。是用光昭下武，翼亮中都。雪三后之勍
仇，夷三灵之巨慝。尧治禹佐，未始能阶；殷相周师，固
非云拟。重之以屯剥馀象，荆楚大崩。天地无心，乘舆
委御。五湖荐食，竞谋诸夏。八方棋跱，莫有匡救。强臣
致命，黜我冲人。顾影于荼孺之魂，甘心于甯卿之辱。
却按下髻，求哀之路莫从。窃铁逃责，容身之地无所。
公。神兵奄至，不日清澄。惟是孱蒙，再膺天禄，斯又巍
巍荡荡，无得而称焉。加以仗兹忠义，屠彼祅逆，震部
夷氛，稽山罢祲，番禺蠡泽，北鄙西郊，歼厥凶徒，罄无
遗种。斯则兆民之命，修短所县，率土之基，兴亡是赖。
于是刑礼兼训，沿革有章，中外咸平，遐迩宁一，用能
使阳光合魄，曜象呈晖，栖阁游庭，抱仁含信，宏勋该
于厚地，大道格于元天。羲农炎昊以来，卷领垂衣之
世，圣人济物，未有如斯者也。夫备物典策，桓文是膺，
助理阴阳，萧曹不让。未有功高于宇县，而赏薄于伊
周。凡厥人祇，固怀延伫。实由公谦㧑自牧，降损为怀，
嘉数迟回，永言增叹，岂可申兹雅尚，久废朝猷，宜戒
司勋，敬升鸿典。且重华大圣，妫汭惟贤，盛德之祀无
忘，公侯之门必复。是以殷嘉亶甫，继后稷“之官；尧命
羲和，纂重黎之位。况其本枝攸建，宜誓山河者乎！其
进公位相国，总百揆，封十郡，为陈公，备九锡之礼，加玺绂远游冠，绿綟绶，位在诸侯王上。其镇卫大将军、
扬州牧如故。”